**Fazekas Melinda: Oboa tanszak**

A pályázat útján megkapott oboa az elmúlt hónapok használatát tekintve jó minőségű, ár és érték arányát tekintve megfelelő. Az ezüstözése és a mechanikája masszívabb, így tartósabbnak ígérkezik, mint az olcsóbb kínai oboák. Az összeszerelése is egyszerűbb, könnyebb. Élvezettel használja az egyik legügyesebb növendéke az iskolának az oboa tanszakon.

A jövőben, amennyiben lehetőség adódik rá bővíteném még a hangszerállományt (következő hangszercsere program) egy professzionális oboával, ami nem tanuló hangszer, mert óriási a minőségbeli különbség a két fajta hangszertípus felépítése közt, valamint a hangszercsalád többi tagjára gondolva bővíteném a hangszerparkot egy angolkürttel, ami az oboák családjának egy mélyebb, lágyabb hangzású fajtája. A koncertezés alkalmával tudnánk kihasználni, akár szóló hangszerként, akár a kamaramuzsika alkotóelemeként.

**Hódi Klára: Citera, népi furulya**

Az átvett citerák szép, hibátlan hangszerek, de az érintők némelyiken rossz helyre lettek ütve, a hangjuk hamis. így nem tudom együtt játszatni a növendékeket a régi és az új citerákon. Jó megoldásnak tartanám, ha a szaktanár beleszólhatna a rendelésbe, ha kevesebb, de használhatóbb hangszerek érkeztek volna.

**Juhászné Drabik Tüne: Citera, népi furulya**

A hangszercsere programban kapott népi furulyák (C, A, Bé hangolásúak , és a *kaval*) nagyon jó minőségűek, zengő, erőteljes hangú, kényelmes fogású hangszerek. Éppen időben érkeztek, ugyanis a művészeti iskola indulásakor vásárolt hangszerek közül már kevés volt használható állapotban, sok eltöredezett, elmállott. Tekintve, hogy állandó használatban voltak, valamint a nem megfelelő tárolási körülmények miatt is, amit a hazaadás után már nem tudtunk ellenőrizni.

A régi furulyáknak az alsó hangjai váltak először használhatatlanná, bedugultak, sípoltak. Nagy volt az öröm a jó minőségű, és könnyen megszólaló furulyák láttán. A legügyesebb gyerekek, és akiknek már nem volt minőségi hangszere, megkapták az újakat.

Bár a hangolásuk nem teljesen egyforma, ezért csoportosan jól össze kell válogatni őket, de szólóban koncerten használható, szép csengő hangú hangszerek.